Alisa in Divalanda

Glimi, glimi, watwat syao! Kwo yu zun - se jan me yao.

(Glimi, glimi, stara syao! Kwo yu es - se jan me yao. )

Shayad yu koni sey gana, bu ver?

"Me gwo audi koysa simile," Alisa shwo.

"Wel, lo for es tal," Shapnik kontinu:

Sobre munda yu zai flai, kom talam do chay in skay.

(Sobre munda yu zai flai, kom diamanta-ki in skay. )

Ewalaa Somnimaus sheiki swa e en-gani somni-yen "glimi, glimi, glimi, glimi..." e fai for tanto longem ke li majbur pinsi ta fo mah-stopi.

"Wel, me he apena fini un-ney strofa," Shapnik shwo, "wen Regina ek-brai: "Lu zai kili taim! Mah luy kapa wek!"

"Gro-savaje ya!" Alisa exklami.

"E depos dan," Shapnik shwo for grivem, "ta bu yao zwo nixa fo me! She nu es sempre klok sis."

Turan Alisa ek-gesi. "Por to hi ku ye tanto mucho chay-bartan hir?" ela kwesti.

"Ver, to es ya kausa," Shapnik sospiri. "Oltaim es chay-taim, also taim fo woshi bartan yok."

"Also yu intershanji plasa pa ronda, bu ver?" Alisa suposi.

"Exaktem," Shapnik shwo, "segun ke bartan gei finyusi."

"Bat kwo eventi wen yu snova ateni beginsa?" Alisa kuraji kwesti.

"Hay nu shanji tema," Marto-Tuza interrupti guapi-yen. "Me fa-tedi por sey-la. Me opini ke yunge mis treba rakonti koy historia a nu."

"Me fobi ke me bu jan eni-la," Alisa shwo, idyen alarmi-ney.

"Dan Somnimaus rakonti!" li ambi krai. "Somnimaus, en-jagi ba!" Li tuy pinsi ta pa ambi taraf.

Somnimaus ofni okos, ga sin hasta. "Me bu he somni," ta feblem raukefai. "Me he audi kada worda ke yu shwo."

"Rakonti ba historia!" Marto-Tuza shwo.

"Ver, bi karim ya!" Alisa gro-pregi.

"Tuy ya," Shapnik adi, "otrem yu en-somni bifoo fin."

"Unves ye tri sista-ki," Somnimaus begin al hasti gro, "kel nami Elsi, Lisi e Mati. Li jivi pa kwan-diba."

"Kwo li chi?" Alisa kwesti sikom ela sempre fai interes om chia e pia.

"Li chi melasa," Somnimaus shwo afte dumi duran kelke minuta.

"Li bu mog-te ya," Alisa remarki mulem. "Li wud en-morbi."

"Li en-morbi hi," Somnimaus shwo. "Li en-morbi gro."

Alisa trai imajini toy nopinchan jiva, bat to konfusi ela tro, also ela shwo for: "Way hi li jivi pa kwan-diba?"

"Pi ba pyu chay," Marto-Tuza shwo gambirem.

"Me haishi he pi nixa" Alisa jawabi ofensi-nem, "also me bu mog pi pyu."

"Yu maini ya ke yu bu mog pi meno," Shapnik shwo. "Tu pi pyu kem nixa es ya fasile."

"Nulwan kwesti om yur opina," Alisa shwo.

"Hu hi zai fai remarka om persona de kunshwoer nau?" Shapnik kwesti triumfi-shem.

Alisa bu jan hao kwo jawabi, also ela pi idyen chay e chi idyen pan kun nayu. Poy ela turni a Somnimaus e repeti: "Way li jivi pa kwan-diba?"

Somnimaus snova dumi duran kelke minuta, poy shwo, "To es melasa-kwan."

"Tal kosa yok ya!" Alisa en-shwo ira-nem, bat Shapnik e Marto-Tuza fai "Shsh! Shsh" e Somnimaus glumem remarki: "Si yu bu janmog suluki hao, fini ba sey historia pa selfa."

“Non, non, bi karim, fai for!" Alisa shwo ga namrem. "Me bu ve interrupti yu. Me bu jan sertem, mogbi koylok ye un hi tal kwan."

"Un hi!" Somnimaus shwo indignem, yedoh konsenti fai for. "Also tri sista-ki - li lerni rasmi e cherpi..."

"Cherpi inspira ku?" Alisa kwesti fogeti-yen suy wada.

"Melasa," Somnimaus shwo, pa sey ves sin dumi.

"Me treba klin tasa," Shapnik interrupti. "Nu muvi ba pa un plasa."

Ta shanji plasa duran shwo, Somnimaus sekwi ta; Marto-Tuza okupi plasa de Somnimaus e Alisa, ga sin yao, majbur okupi Marto-Tuza-ney-la. Sol Shapnik pai avantaja por plasa-shanja, e Alisa-ney situasion es nau mucho pyu buhao bikos Marto-Tuza yus he lasi lwo milka-kruga inu suy pyata.

Alisa bu yao ofensi Somnimaus snova, also en-shwo muy chaukem: "Bat me bu samaji. Fon wo li cherpi melasa?"

"Oni mog cherpi akwa aus akwa-kwan," Shapnik shwo, "also oni mog cherpi melasa aus melasa-kwan, bu ver? Stupida ya..."

"Bat li es ya inen kwan," Alisa shwo a Somnimaus al preferi bu atenti laste remarka.

"Naturalem," Somnimaus shwo, "inen kwanto treba.”

Sey jawaba konfusi Alisa tanto ke ela lasi Somnimaus shwo for fo kelke taim sin interrupti ta.

"Li lerni rasmi," Somnimaus kontinu al guapi e froti okos, bikos ta fa-somnaful, "e li rasmi oli kosa kel begin bay M..."

"Way M?" Alisa kwesti.

"Way non?" Marto-Tuza shwo.

Alisa silensi.

Somnimaus he yo klosi okos e zai en-somni, bat al senti pinsa de Shapnik ta ek-krai e snova en-jagi. Also ta fai for: "...kel begin bay M: maus-kaptika, mar, memoria, menga... Oni shwo ya "menga de koysa", bat ob yu gwo vidi rasma de menga selfa?"

"Pa fakta, sikom yu kwesti," Alisa shwo, ga konfusi-ney, "me bu dumi..."

"Dan bu gai shwo," Shapnik interrupti.

Sey karkitaa es tro fo Alisa: ela en-stan, gro-vexi-ney, e go wek. Somnimaus en-somni tuy, e ambi otra fai nul atenta om ke ela go, obwol ela kan bak para ves al haf-nadi ke li voki ela bak. Pa laste ves ke ela vidi li, li zai trai pon Somnimaus inu chaydan.